सेल्फी लेने के लिए दो प्रधान समर्थकों में मारपीट; सांसद के काफिले पर भी पथराव
Uproar in BJP MP Brijbhushan Sharan Singh's program in Gonda, गोंडा में बीजेपी सांसद बृजभूषण शरण सिंह के कार्यक्रम के दौरान जमकर बवाल हुआ। सेल्फी लेने को लेकर दो प्रधान समर्थकों में मारपीट हुई। इसके बाद दोनों तरफ के समर्थकों ने पथराव किया। इस दौरान बृजभूषण शरण सिंह के काफिले पर भी पथराव किया गया।
गोंडा में बीजेपी सांसद बृजभूषण शरण सिंह के कार्यक्रम में जमकर बवाल हुआ है। सेल्फी लेने के चक्कर में दो प्रधान समर्थकों में मारपीट हो गई। दोनों तरफ के पथराव के साथ ही कुर्सियां एक-दूसरे पर फेंकी गईं।बृजभूषण शरण सिंह के काफिले पर भी पथराव किया गया।
बवाल बढ़ता देख सुरक्षा कर्मियों ने सांसद को वहां से बचाकर बाहर निकाला। सांसद बीजेपी अल्पसंख्यक मोर्चा के कार्यक्रम में शामिल होने कटरा बाजार विधानसभा के बरबट में पहुंचे थे। ये बवाल कार्यक्रम खत्म होने के बाद हुआ है।
वहीं इस मामले में कर्नलगंज पुलिस ने दरोगा अंकित सिंह की तहरीर पर 6 नामजद और 12-13 अज्ञात लोगों के खिलाफ मुकदमा दर्ज किया है। आरोपियों की गिरफ्तारी के लिए पुलिस दबिश दे रही है।
ये 4 तस्वीरें देखिए...
अब पढ़िए सांसद ने कार्यक्रम में क्या कहा...
सांसद बृजभूषण सिंह ने कहा, "बड़ी संख्या में मुस्लिम समाज बीजेपी से जुड़ने जा रहा है। इस समय देश के अंदर मोदी लहर चल रही है। विपक्ष हमेशा एकजुट होता है, लेकिन देश की जनता हमेशा पीएम मोदी के साथ है। आज यहां किसी पर महंगाई का कोई असर नहीं दिख रहा है। पीएम मोदी का रथ कोई नहीं रोक सकता, क्योंकि उनका रथ जनता चला रही है। उनका रथ हिंदू-मुस्लिम अमीर गरीब सब मिलकर चला रहे हैं।"
2024 के चुनाव में अखिलेश यादव और अरविंद केजरीवाल साथ हैं, इस सवाल पर बृजभूषण सिंह ने कहा कि इससे पहले भी गठबंधन हो चुके हैं। नेताओं का गठबंधन होता है, लेकिन जनता का नहीं।
दोबारा बंटवारा नहीं झेलना है
सांसद बृजभूषण ने आगे कहा कि हमने देवीपाटन और फैजाबाद मंडल देखा है। किसी मुस्लिम ने अगर एक कुएं में पानी पी लिया तो उस कुएं से पानी पीने वाले हिंदू भी मुसलमान हो जाते थे। हम लोगों ने एक बंटवारा झेला है। दोबारा बंटवारा नहीं झेलना है। जो लोग हिंदू मुस्लिम की बात करते हैं वो गलत लोग हैं।
सभी लोग सांसद के साथ फोटो लेना चाहते थे- प्रत्यक्षदर्शी
कार्यक्रम में पहुंचे एक युवक ने बताया, “गांव में सभी लोग सांसद के साथ फोटो लेना चाहते थे। कार्यक्रम के बाद मंच के पास लोगों की भीड़ जमा हो गई। हम लोग तो पीछे ही रह गए थे। फोटो लेने के लिए काफी लोग मंच पर चढ़ गए। जिसके बाद दोनों पक्षों में धक्का-मुक्की होने लगी।
उसके बाद तो पूरे कार्यक्रम स्थल पर भगदड़ मच गई। लोग वहां रखी कुर्सियों को फेंकने लगे तो कोई पत्थर फेंकने लगा। सभी लोग बहुत मुश्किल से बचते हुए वहां से भागे हैं। किसी तरह से पुलिस ने सांसद को मंच से हटाया और बचाव करते हुए लेकर चली गई।
11 जून को गोंडा में किया था शक्ति प्रदर्शन
महिला पहलवानों के आरोपों से घिरे बृजभूषण सिंह ने 11 जून को गोंडा में शक्ति प्रदर्शन किया था। बृजभूषण ने 35 किलोमीटर रोड शो निकाला। इस दौरान उन्होंने शायरी भी सुनाई। ''कभी अश्क-कभी गम और कभी जहर पिया जाता है, तब यह मिला मुझको मोहब्बत का सिला, बेवफा कहके मेरा नाम लिया जाता है, इसको रुसवाई कहें या शोहरत, अपने दबे होठों से मेरा नाम लिया जाता है, कभी-कभी अपने आप से सवाल करने लगते हैं, जब-जब सरसरी नजर से सवाल करते हैं, तो गंभीर चीजों को नकार देते हैं।" माना जा रहा है कि सांसद ने शायरी के बहाने ही अपने ऊपर लगे आरोपों पर पलटवार किया है।
कैसरगंज से ही चुनाव लड़ने की कही थी बात
हालांकि मीडियाकर्मियों ने जब WFI के पूर्व अध्यक्ष से शायरी को लेकर सवाल किया गया, तो उन्होंने कुछ भी बोलने से इनकार कर दिया। कहा, ''मेरे सभी कार्यक्रम ऐसे ही होते हैं। ये पार्टी का कार्यक्रम है। यहां विवाद का कोई विषय नहीं है।'' भाजपा सांसद ने आगे कहा कि कैसरगंज लोकसभा से ही फिर से चुनाव लड़ूंगा। 2024 में भाजपा पूर्ण बहुमत से सरकार बना रही है। यूपी की सभी सीटों पर भाजपा जीत दर्ज करेगी। पूरी खबर पढ़ें...
इस लिंक को भी पढ़ें...
पॉक्सो में महिला पहलवान को सबूत देने की जरूरत नहीं
'आरोप लगाने वालों से पहले दिन भी मैंने पूछा था, आज भी पूछता हूं, अब भी पूछता हूं। कब हुआ, क्या हुआ, कैसे हुआ और क्या-क्या हुआ? किसके साथ हुआ? गंगा में मेडल बहाने से मुझे फांसी नहीं होगी, पहलवान सबूत दें। अगर एक भी सबूत साबित हुआ तो बृजभूषण सिंह खुद फांसी पर लटक जाएगा।' पढ़ें पूरी खबर...
SP पर पिस्टल तानी, हत्या की बात मानी:बृजभूषण सिंह की कहानी
गुंडई ऐसी कि SP ऑफिस में SP पर ही पिस्टल तान दी। राजनीति ऐसी कि लगातार 6 बार से सांसदी का चुनाव जीत रहे हैं। कारोबार ऐसा कि 50 से ज्यादा स्कूल-कॉलेज के मालिक हैं। रसूख ऐसा कि पार्टी लाइन से अलग भी बयानबाजी करते हैं। बेधड़क इतने कि इंटरव्यू में हत्या की बात कबूल करते हैं। दबदबा ऐसा कि 11 साल से भारतीय कुश्ती महासंघ (WFI) के अध्यक्ष हैं। पूरी खबर यहां पढ़ें